21:00

Avslører sitt valg :

USAs president Donald Trump nominerer Amy Coney Barrett (48) til landets høyesterett.

Det gjorde han under en formell seremoni i Rosehagen til Det hvite hus like etter klokka 23.00 lørdag kveld.

Det var på forhånd knyttet særdeles lite spenning til hvem Trump kom til å nominere.

Over lengre tid er Amy Coney Barrett blitt koblet til det ledige setet, og i går kunne både New York Times, CNN og Washington Post erfare at Trump hadde bestemt seg for å utnevne Barrett.

Får Trump viljen sin, vil hun erstatte Ruth Bader Ginsburg i USAs høyesterett.

Ginsburg døde i forrige uke, 87 år gammel.

Nominasjonen må godkjennes av Senatet, et av to kamre i Kongressen, og det pågår nå en politisk dragkamp om den eventuelle godkjenningen.

For fire år siden, da USAs forhenværende president Barack Obama skulle fylle et sete i høyesterett, ble han nektet en avstemning i Senatet av Republikanerne, som da hadde flertall i Senatet.

Nå vil ikke Republikanerne følge sitt eget eksempel fra fire år siden, og jobber for å få en avstemning om Barrett før presidentvalget 3. november. Det forarger Demokratene, som nå, i motsetning til for fire år siden, innstendig ønsker en avstemning etter presidentvalget.

Akkurat det spøkte Trump om i sin tale.

- Jeg ser sikker på at dette blir ukontroversielt, og at det går raskt. Men det sa vi sist også, sa Trump, til latter fra de frammøtte.

Og siktet da til nominasjonen av Brett Kavanaugh til høyesterett, som rett før høringene i Senatet ble anklaget for et seksuelt overgrep. Kavanaugh ble etter hvert bekreftet av Senatet, og er nå høyesterettsdommer.